b'\n_START_ARTICLE_\nDoberman\n_START_SECTION_\nNom\n_START_PARAGRAPH_\nEn l\'origen de la ra\xc3\xa7a, aquest gos es coneixia com a Th\xc3\xbcringer Pinscher o Polizeilicher Soldatenhund (Gos soldat policial), per\xc3\xb2 al voltant de l\'any 1900 es va imposar el nom de Dobermann pinscher en honor al seu creador: Karl Friedrich Louis Dobermann. Finalment se li va acabar suprimint la terminaci\xc3\xb3 pinscher i, en general avui dia se\'l coneix com a Doberman a seques.\n_START_SECTION_\nHist\xc3\xb2ria\n_START_PARAGRAPH_\nAquesta ra\xc3\xa7a deu el seu nom a Karl Friedrich Louis Dobermann, un vigilant nocturn i recaptador d\'impostos que entre el 1834 i el 1894 s\'encarregava de la cust\xc3\xb2dia d\'una gossera a la ciutat d\'Apolda (Tur\xc3\xadngia, Alemanya). _NEWLINE_A partir del primer any de vigil\xc3\xa0ncia va comen\xc3\xa7ar a necessitar un gos per a defensar-se, per\xc3\xb2 cap de les races que tenia a l\'abast era de la seva sencera satisfacci\xc3\xb3. Va ser llavors quan va emprendre una tasca tan arriscada com dif\xc3\xadcil: crear la seva pr\xc3\xb2pia ra\xc3\xa7a a partir d\'exemplars adquirits al mercat o capturats al camp._NEWLINE_Per assolir aquesta nova ra\xc3\xa7a de gos, Karl Friedrich Louis va haver d\'encreuar altres races com ara el Rottweiler, el Beauceron, el Weimaraner, el Manchester terrier o el pinscher. Aix\xc3\xad, doncs, es pot confirmar que el que volia aconseguir amb la creaci\xc3\xb3 d\'aquesta ra\xc3\xa7a era protegir-se de la gent interessada indegudament en les pec\xc3\xbanies que habitualment duia a sobre.\n_START_SECTION_\nProced\xc3\xa8ncia\n_START_PARAGRAPH_\nHi ha molt\xc3\xadssimes teories sobre l\'origen de totes les races, i no podia ser menys el pol\xc3\xa8mic Doberman, que ha arribat a generar innombrables debats sobre aquest aspecte. _NEWLINE_Tot i haver-hi tantes teories, es pot treure en clar que el Dobermann procedeix de l\'encreuament entre mestissos alemanys i el Pinscher alemany. Aquests mestissos eren el resultat de l\'encreuament entre una femella blava grisenca de proced\xc3\xa8ncia dubtosa, i un gos "negre i foc", la proced\xc3\xa8ncia del qual era, al seu torn, el resultat de l\'aparellament entre un Gos bover de muntanya bern\xc3\xa8s i un gos de pastor. Despr\xc3\xa9s d\'aquests encreuaments, van intervenir en la formaci\xc3\xb3 de la ra\xc3\xa7a un Terrier de Manchester i una femella negra de llebrer. D\'aquest escabellament d\'arguments es pot extreure una contradicci\xc3\xb3: que les mateixes persones que van debatre sobre aix\xc3\xb2 s\xc3\xb3n les que van afirmar que no hi ha relaci\xc3\xb3 de sang entre el Terrier de Manchester i el Doberman. _NEWLINE_Possiblement els estudis gen\xc3\xa8tics puguin algun dia donar m\xc3\xa9s informaci\xc3\xb3 exacta sobre l\'origen del Doberman.\n_START_SECTION_\nDescripci\xc3\xb3\n_START_PARAGRAPH_\nT\xc3\xa9 el cos quadrat, el cap t\xc3\xa9 els plans del musell i del crani paral\xc2\xb7lels, depressi\xc3\xb3 frontonasal (stop) molt lleugera, ulls petits i foscos. Orelles d\'inserci\xc3\xb3 alta, coll llarg i elegant, el cos \xc3\xa9s muscul\xc3\xb3s, amb els membres rectes, la l\xc3\xadnia superior \xc3\xa9s recta i el p\xc3\xa8l curt enganxat al cos.\n_START_SECTION_\nCar\xc3\xa0cter i temperament\n_START_PARAGRAPH_\nValent, afectu\xc3\xb3s, viva\xc3\xa7, decidit i elegant. Aquests 5 adjectius s\xc3\xb3n els que millor defineixen al doberman. Amb una expressi\xc3\xb3 decidida i inquietant, \xc3\xa9s un gos de car\xc3\xa0cter en\xc3\xa8rgic, orgull\xc3\xb3s i impulsiu, que, sempre que rebi un bon ensinistrament, es mostra estable, assentat i sociable. Ara b\xc3\xa9, si no se\'l tracta com cal pot arribar a convertir-se en un gos agressiu, inestable i molt perill\xc3\xb3s, pel seu enorme potencial f\xc3\xadsic. _NEWLINE_Necessita un amo ferm i tranquil, que s\xc3\xa0piga imposar-se amb paci\xc3\xa8ncia i sobre totes les coses, afecte. Summament fidel, molt dependent de la fam\xc3\xadlia, demostra una devoci\xc3\xb3 cega pel seu amo. \xc3\x89s un gos amigable i afectu\xc3\xb3s sobretot amb els nens, encara que \xc3\xa9s necess\xc3\xa0ria la supervisi\xc3\xb3 dels pares, ja que el Doberman tendeix a jugar amb molta energia a causa del seu pes i musculatura, i pot fer-los caure o colpejar-los sense voler, i fer-los mal. _NEWLINE_T\xc3\xa9 un sentit innat de la protecci\xc3\xb3 i en la majoria dels casos, \xc3\xa9s molt desconfiat amb les persones estranyes, arribant a semblar poc afectu\xc3\xb3s o esquerp, quan en realitat no ho \xc3\xa9s en absolut. _NEWLINE_Aquest gos \xc3\xa9s fr\xc3\xa0gil i sensible des del punt de vista emocional i no suporta les relacions conflictives. Necessita una bona socialitzaci\xc3\xb3 en tots els \xc3\xa0mbits per a fomentar el seu sentit de la conviv\xc3\xa8ncia amical, tant amb humans com amb altres animals, i assolir l\'equilibri emocional. _NEWLINE_Sempre se l\'ha d\'intentar mantenir l\'estabilitat emocional, ja que, si se\'l descuida o tracta malament, probablement es torni una mica depressiu o agressiu. _NEWLINE_Ha estat considerat equivocadament un gos inestable, agressiu o perill\xc3\xb3s, tend\xc3\xa8ncia que avui en dia est\xc3\xa0 desapareixent. _NEWLINE_Extremadament intel\xc2\xb7ligent, r\xc3\xa0pidament compr\xc3\xa8n les situacions. Un gos capa\xc3\xa7 d\'aprendre m\xc3\xa9s de 30 comandaments diferents.'